정조 13년
己酉正月十一日卯時上御熙政堂常參兼行次對入侍時左議政李性源右議政蔡濟恭行左參贊金華鎭兼工曹判書具允鈺戶曹判書徐有隣吏曹判書李𡊠漢城判尹李在簡禮曹判書沈豐之昌城尉黃仁點安春君行司直鄭昌聖鄭好仁知訓鍊李柱國兵曹判書李文源知敦寧金尙集行副司直徐有防刑曹判書沈頤之行副司直徐有大李獻慶江華留守尹承烈行副司直鄭昌順校理李太亨修撰金啓洛副修撰閔昌爀行都承旨具庠左承旨趙衍德右承旨朴天衡左副承旨洪仁浩右副承旨李書九同副承旨韓晩裕假注書趙台榮白慶楷記注官金鳳顯記事官李相璜持平李顯道掌苑別提李可運宣惠郞廳朴宗珪戶曹佐郞安秀民兵曹正郞李益運行四拜禮訖引儀唱有啓辭者陞殿無啓辭者退去性源等進前奏曰春寒甚峭伏惟聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰中宮殿調攝諸節若何上曰近則一向差勝矣上曰日前卿等或陳箚或尋單正以愼節爲念矣今日俱登筵席可知良已殊可幸也性源曰狗馬賤疾非朝夕可愈之症而箚批鄭重昨又有下詢不敢復事引入强疾參班矣濟恭曰臣則以年以病實無可强之勢日前長單非出飾讓封還之恩迥出常格惶霣感結他不暇顧不得不入來然名爲大官則去就所關非但止於一身今若乍入旋出則其將損國體而駭瞻聆誠不勝惶悚矣上曰卿等之昔疾今愈何心更爲辭遜乎性源曰臣之昏憒衰病日甚一日實無承佐之望況今首席久曠國事可悶枚卜元輔區區之望也上曰官不必備惟其人在庶官猶然況大官乎見今原任皆是老病之人雖欲備員亦末由也且卿等二人協心共貞則何憂乎國事廟謨也卿等各自淬勵好矣濟恭曰臣於年來便作野農朝廷典章全未與聞日前社壇動駕時以朝服白衫事至有飭敎而臣身爲大官未免冒犯且未及趁時覺得不能首實尤切惶愧矣上曰白衫申飭事果無文跡則卿久在野外何以聞知乎在卿毫無可嫌須勿過引也上曰今日卽歲首常參廟務亦多積滯陳之可也性源曰各道習操狀啓今將稟處矣上曰此則以草記爲之可也性源曰三年大比登民之數國之大政而有司之臣視以例常未檢生齒之實數徒作每式之爛紙都下坊役之不均諸道軍丁之難充職此之故至於買復養戶豪右之兼竝漸廣一人兩籍科場之淆雜日甚流徙之失業姦究之托跡種種弊端皆由籍法之多紊今年適當式年不可不申明舊章內而京兆外而八道兩都使之一從家坐另加査檢俾無一戶僞增一人混漏從後摘發抵罪之弊事預爲知悉何如上曰依爲之出擧條性源曰臣於相職初筵已有所仰奏而宇鎭則已結案未伏法之罪人也王章久屈輿憤轉激而致有通書京洛圖換錢財之擧若此不已將不知釀出何許變怪快施顯戮不容少緩至於時偉罪犯關係何如而八域臣民腐心痛骨四載如一日殿下何所惜於此輩而一味涵貸乎丙丁以來亂逆層生隄防漸壞此蓋殿下天地包容之德常過霜雪肅殺之威有欠故耳懲討之不嚴凶孽之未戢非細憂也伏願亟從三司之請焉上曰歲首初筵宜有好說話何爲此陳談乎濟恭曰妖宇逆偉之罪案已著端緖畢露誠不可一日假貸此是今日第一當奏之言豈可謂之陳談乎惟願亟賜快斷以副群情焉上曰此是不欲聞之語須勿煩陳也性源曰朝廷之尊嚴紀綱也等威也於此而少忽則陵犯之患作焉昨年夏間全州樵民因一微事白晝聚黨毁撤人家迫脅官長此實無前之變怪近又聞豐基民因還穀準折代捧事班戶數十人招聚無賴輩突入官庭詬辱該倅罔有紀極云全州事尙可諉之以無識樵民而豐基之民土豪也土豪而不畏朝令不有命吏如此乎全州卽大都會嶺南是鄒魯鄕而人心俗習之獰頑無異於年前衿川事決不可尋常看過處此卽方伯守令不能彈壓撫馭之失而臣意則不必加罪適中頑民之計分付兩道道臣兩邑作拏民一一摘發分輕重嚴刑遠配其中首倡者各一人施以一律使遐土頑俗知有朝廷紀綱之嚴等威之尊有不可已也上曰右相之意何如右議政蔡濟恭曰昨年全州事臣亦有聞而至於豐基今番事未及聞知矣民之作拏官門亦多有許多般分數令道伯詳査委折狀聞後處決恐好矣上曰旣關紀綱又關風化勿論極律次律不施於此等亂民而何爲爲先令道伯親執詳査區別首從論理報來後卿等更爲覆啓稟處可也出擧條上曰向者鄭駿采事處分傳敎卿等見於朝紙乎沽譽之弊甚於貪饕云者果非虛語雖以昨日試射時事言之許多奸弊不一而足而騎判及別將了不察飭甚至於帳殿現露之境乃不得不略加處分此雖小事可知近日紀綱之無餘地矣駿采之駭擧決非常性人所爲而今若懲羹於駿采一味任他則其流之弊又將如何性源曰鄭駿采事取見本道査啓則諸條濫刑俱極駭悖矣濟恭曰其中麥芒抹口云者前所未聞之罰矣性源曰臣亦曾見駿采意謂良善矣其所濫刑如是駭悖曾所不意矣上曰道啓中許多臚列無非酷刑鋸耳等事果未知其眞箇如此而蓋因藉口於藏刑自犯駭妄之擧故曲加寬恕罪止於此矣大抵近日痼弊無出於姑息要譽四字上自朝廷下至官長無一任怨做事之人專出工謀免謗之計此無乃近日所謂疎通之政反爲上行下效之口實耶鄭駿采處分傳敎中已示予本意朝臣果能體認否至於銓官則責任何如將任則地處自別而此習滔滔莫可矯救昨日試射時事亦其一也右相頃日所奏中故相李浣事豈非將臣所當鑑法處乎性源曰昨日禁軍之干科未及詳聞而禁衛哨官伏地之人萬萬無嚴故纔已草記請汰矣上曰此輩尤何足責乎軍習民心之馴致此境莫非在上者之過從今以後自卿等着意對揚一心董飭期有丕變之實效可也廷臣之尋常推罷卿等猶且趑趄此則爲卿等慨然也性源曰此莫非如臣昏憒忝居重任之致惟冀從速備員仍蒙長暇矣上曰以卿等二人之地望才力苟欲悉心對揚寧或不逮其勿過讓也上曰刑判新資果善爲之矣性源曰果然矣上曰向於摛文院入侍時卿與徐判府金判府同登筵席而刑判以卿等同年尙在亞卿之列予果惜其潦倒矣刑判之先卿屢經是職著績甚多而以久任擧職之故見嫉於厚謙至於遭彈之境此則右相必記之矣濟恭曰臣果記有矣性源曰議號命下時原任大臣例皆參聞而主其事者館閣也今番宣禧宮議號時只一弘文提學進參國體萬萬苟簡矣藝文提學李命植昨年公會一例不進似緣實病而奎章閣提學金鍾秀則諸司貶坐本閣會圈連爲進參而獨於伊日無端違牌事體分義極爲未安時日雖久不可無警施以罷職之典何如上曰從後聞其事實勢似然矣勿罷可也出擧條上曰重臣事外面看之雖似礙眼其日受誓戒亦未參班云可知其實故矣濟恭曰臣於日前肅拜靈壽閣奉審御帖肅廟己亥館閣之臣奉敎撰序文而中有先大王潛邸時爵號及御諱而不付紅籤似因有聖敎而然而今則事體與前大異臣意則分付該曹後日奉審時付紅籤恐是不可已之事故敢此仰達矣上曰依爲之出擧條濟恭曰臣頃在藥院湯劑議定時有追念者敢此仰達矣故校理朴在源頃年一疏其言則見施其身則窮死有識之論無不愍惻年前臺批許以從當貤贈而成命尙不下臣意則分付該曹亟擧贈職之典好矣上曰朴在源事伊時不能嘉奬至今尤悔向來臺疏後姑未下敎蓋有待耳卿言際又如此依卿請特爲贈職可也出擧條濟恭曰京外藏刑已過數年無論狀啓與報牒以待用刑三字爲結辭者不知其數矣此後用刑之時若一一追勘則不特不勝其騷擾亦非所以導揚和氣之道其中罪犯之不可不刑訊者外一竝蕩滌以示朝家寬大之典恐似無妨故敢此仰達矣上曰左相之意何如性源曰右相所奏儘好而其中亦恐有不可一例蕩滌者令該堂詳考去取似好矣上曰依爲之一律外蕩滌雖於次律關係甚重自下不敢擅決者判堂就議大臣稟處外方則一竝後錄狀聞事分付可也出擧條上曰刑判進前頤之進伏上曰卿之是任諒不偶然昨日疏批中箕裘云云予意有在必須殫心善爲之今番待用刑秩區別蕩滌事詳細抄出就議稟處可也濟恭曰北路竄謫五儒臣事臣意終以爲朝家刑政不無班駁之嫌故不得不又此陳達矣趙鎭宅旣與五人同罪一體之人也鎭宅旣遭故歸葬病又沈綿有難還發配所則五人亦當同被放送之典而今乃一還五仍終不免有不均之歎況今經歲竄配五臣恐宜有疎釋之道矣上曰卿言雖如此前領相旣不入侍今曰竝宥未知如何況尙未放送亦非獨爲前領相地也其箚辭甚駭然故耳左相之意何如性源曰趙鎭宅雖曰同罪遭故先宥未必爲班駁之歸而五人竄謫旣已經年且當北道歉荒不無主客俱困之慮一體疎釋似好矣上曰伊時擧措雖甚可駭今已經歲卿言旣以民弊爲言事件比前稍異然則量移可也濟恭曰雖曰量移刑政之不均則同矣上曰然則放送可也出擧條上曰右相之前後所奏雖如此而今則前領相已解任矣得無如何之嫌乎濟恭曰臣於在謫五人初無私好則至於事關前領相與否初未嘗掛着於心頭特以朝家刑政之班駁又煩仰奏矣濟恭曰數年以來各司不得開坐故雖以金吾事言之罪囚之不得捧供而依本律處之者時或有之罪不至深重而竄謫經歲人以爲冤者亦不無其人在新歲導迎之政恐宜有疎釋矣上曰以卿所聞知指名以奏濟恭曰金載億以衙客捧賂於差任事也崔光璧以勅錢虛留事也沈樂洙以不赴外任事也而被謫或滿三年或爲二年況光璧有稱冤之言載億樂洙所坐俱不至深重故敢此仰達矣上曰卿言好矣一竝放送因此思之似此之類必多有之侍從以上在謫人書入稟旨沈樂洙旣放則兪岳柱不可獨漏亦爲放送可也性源曰兪岳柱事臣所未詳而以昨年承旨之所宣示冊子觀之則罪名至重恐不可遽然疎釋矣上曰然則量移可也出擧條濟恭曰宵旰一念專在於北民而聞有北路切苦之弊故敢此仰達矣北關鹿茸之價逐歲增加民邑無以支堪故臣於頃年待罪北營時一對價定以八十兩此外毋得增加之意嚴飭審藥歸後聞之則不無其效近年以來其弊轉劇甚至於一對之價爲四五百兩之多云此莫非審藥居間操縱北茸則不許封進直以價本徵納而各邑旣無出處則不得不年年勒責於民間若論北弊無過於此決不可不一番刷滌以爲防奸竇息民肩之道而遙度之言恐不能一一中窽申飭北路御史詳覈生弊之源爛商救弊之策從速狀聞後稟處恐合事宜矣性源曰鹿茸之價豈有昔廉今踊之理而直是審藥輩捉縱日甚姦弊多端以致斂民無節也依右相所奏行關北路嚴査痛懲使奸細之流不敢復踵前習好矣上曰依爲之年前聞南北關此弊必欲釐弊屢有歷詢伊後至有前道臣李命植在任時論理報備局之擧定式以來南關果有一分之效乎卿之所言雖指北關南關之一向無弊亦難保其果然自本司拔例嚴飭道伯御史處今番則除尋常痛革快祛直以釐弊形止使之狀聞如是而來頭弊復若前自釐弊之道伯繡衣難免重勘曾聞弄奸之弊不獨在於審藥專在營裨之作俑尤豈非責在監司乎此後繡衣暗行先從此一事叩其蘇弊有無萬一有犯先從營裨付之南北關帥臣大會民人嚴棍徇衆道內極邊勿限年定配道伯施以制書之律以卿擧條及批旨貢茸地方揭板仍又載之繡衣齎去節目期有永久遵行之實效使北民得以息肩可也出擧條濟恭曰臣每欲以聖堂倉痼弊陳達而迄未果矣今則開倉不遠又何可遲待乎蓋咸悅本倅專管屬邑漕米捧上之政故所謂執錢之稱自前有之本邑則有高價榷取之利他民則有米直倍納之怨而又以漕卒皆是咸悅居民故雖麤劣還米不敢不受以載之以致京倉無面之害反及於民邑如欲釐革此弊終莫如不使本邑掌其捧上之事道臣輪定該倉漕米屬邑中守令一人逐年指名狀聞後使之擧行則所謂執錢之弊或可以自祛以此定式仍卽行會於該道道臣以爲遵行之地恐合事宜詢問曾經道臣而處之何如上曰左相之意何如性源曰漕倉之弊執錢爲甚蓋捧上裝發皆責本倅故或有不捧本色榷斂高價旣賣月廩又貸倉穀而本邑漕卒不敢違拒畢竟逋欠害又及民臣意則依右相所奏若令道臣就本倉所屬十邑中擇其强幹一守令差定差員專責漕政則可除執錢之弊事當先爲關問本道待回報始爲行會而方當捧上之時不可遲待其往復今年則先令定差員擧行差員如又有弊則道臣追後陳聞期於爛商釐革似好矣上曰曾經道伯各陳所見可也有隣曰湖南三漕倉之弊曾已筵稟發關聖堂倉卽居其一而大抵本縣之榷利民人之倍納誠爲痼弊守令得人巡營察飭則不無一時之效而如欲永加釐革恐不可不別般變通矣頤之曰臣待罪湖藩時以差員輪回事因備局關問有所往復者矣稅邑民人難於負戴本無以米自納之事八結戶首都聚錢兩貿納於漕倉於是乎邑守有官穀出賣之弊吏屬有預貿射利之奸而近年以來此弊播聞於道內之故稅官之稍欲自好者不欲冒犯營門若詳察痛禁則庶可救正而至於下輩之暗地操縱乘時榷利之習猝難禁革差員若或輪回則官家執錢雖可救正吏輩奸竇如印一板他守察弊反遜本邑此事善否專在稅官之得人不在差員之輪定區區淺見差員輪定不知其有效矣上曰係是民隱之大者依左右相所奏卽爲出擧條行會本道無嫌來頭銷刻先自今年改規如是之後更察有弊無弊使之從所聞狀聞事一體申飭行會可也出擧條上曰漕倉執錢之弊非今斯今其弊終無可救之道耶有隣曰三漕倉弊瘼頃已稟處關飭而聖堂倉則近年一守令能不犯科此弊少息云矣頤之曰咸悅前縣監趙命喆在任時果無一石米執錢之事故弊無以生矣濟恭曰官長苟得人則邑瘼可除而官長之番番得人恐未易矣上曰頃筵亦有下敎而雖欲大蕩大鎔多寡太不適寡中參用徒近戱擧使一人兼十人之事行百人之職亦無以排比凡事不始則已已始之擧豈可苟循近俗粉飾之習乎昨冬雖有兩亞卿陞擢皆是銓曹久次在朝廷別無新得人之效正三品中可合陞品者卿須指陳可也性源曰俯詢之下臣不敢單擧李鼎揆則先正後裔地望旣別丁範祖則素有文名資歷亦優惟在聖簡矣上曰李鼎揆以先正後孫何時不可爲今雖爲之無異於堂錄一窠屬之嶺人以效塞責之弊習而且聞海邑治蹟未可以才諝言前此如李世澤李憲默等諸人非不資躋卿月而上京從宦之時甚罕何益於任事乎丁範祖以其地處也文學也何靳一資而國子纔通驟陞宜念少雖遲遲嗣後文詞之任卽儻來物此二人姑置之更擧此外他人好矣因此而有示意者屢典州郡已試才諝相貌好人品好者有之阿此悅彼隨時適宜惟恐行止之崖異卽近日工謀之通患而衆咻如沸至徹予聽至今未聞反是之跡況年前所遭不惟脫空而已以此拘枳亦出於吹覓無疵瘢有執守用之未必無助於警俗者有之求之何患無其人乎性源曰聖意所在臣亦仰認權兪恒柱果亦可合矣上曰右相亦陳所見可也濟恭曰聖敎之下豈不欲仰體而左相旣有陳達臣何敢有無於其間乎上曰旣問於卿等行副司直權兪桓柱竝陞資可也出擧條性源曰新擢兩人儘爲可合而或不無少偏之嘆臣亦有欲爲擧似之人矣上曰誰也性源曰柳焵之地處久次亦合陞擢金翊休又爲其次矣上曰此二人亦好而必以兩人對擧亦近用意今當陶鎔恢蕩之時何必復踵俗套乎卿言旣如此欲擢一人則當先何人乎性源曰然則柳焵似好矣上曰右相之意何如濟恭曰臣意亦如左相意矣上曰此外如更有可合陞擢之人竝擧無妨矣性源曰李時秀徐鼎修纔已陞資且於一番常參亦不必多數陞擢矣上曰此則不必然古亦有一日內七人陞擢之例矣濟恭曰左相之意則似以多人爲持難矣上曰然則柳焵亦姑置之以待後日尙未晩矣性源曰臣於待罪嶺伯時權爲興海倅故稔知其人品與治蹟實是可用之人矣上曰權則相貌果好且知其淳實故年前宮僚之除便是特簡伊後屢置近密頗有可取至於兪恒柱則向來所遭已屬脫空近日士夫名檢日趨汗下之東之西惟利是趨而獨能自拔於流俗之中聞甚可尙李益運猶以買骨之意纔有奬用兪恒柱所處雖謂之較勝於李益運可也今旣置右相於此任則此等之人宜先奬拔今日此擧未必無補於世道矣上曰大臣就座諸宰以次奏事可也有隣曰國計贏縮生民休戚專在於經界而近來田政極其紊亂二十年一改量之規廢閣不行減結之歎白徵之冤實由於此頃因傳敎分付諸道方始量田而北關則茂山一邑纔已改量嶺南則金海等諸邑次第始量而他道則擧行形止姑未報來者事甚稽忽今此量田旣係民國大政則値此稍豐之時從便改量之擧不容少緩北關嶺南外諸道另加申飭先就最紊亂處量宜擧行俾有實效事分付各該道臣何如上曰依爲之出擧條𡊠曰月前忠壯公金德齡夫妻豎碑雙旌之命寔出於樹風奬節之盛意凡厥瞻聆孰不欽仰夫人職銜特以贈貞敬夫人書下所當以此書頒敎旨而第金德齡贈職卽是資憲兵判則夫人之獨贈貞敬有違從夫職之例而事係特恩臣曹不敢擅便何以爲之乎上曰然則就此表閭之前且遵已行之例忠壯資級以從一品今日政下批可也出擧條在簡曰歲首歲饌抄啓間或遺漏日前草記伏承部官處分之敎不勝惶悚而卽接中部奉事鄭在中所報則故庶尹閔百祿妻李氏年今八十當入歲饌而又爲見漏有此追報此雖由於本家不善周旋之致而該部擧行極爲駭然當該部將拿處李氏歲饌令該曹依例題給何如上曰依爲之出擧條在簡曰臣於昨年歲初以高陽乙巳條結錢未收事仰請該守令拿處蒙允矣拿處後保放仍爲放釋而未收則尙今不納蓋聞推諉於交承云而自本道指名現告之後推諉不納事極寒心當該守令更令該府拿問處之何如上曰極爲駭然依爲之畢捧後勘放可也出擧條文源曰本曹二軍色木品殆不成樣故纔已申飭諸道而此非但本曹所捧之麤劣而已均廳給代木亦是尺短升麤若値木賤之時則一疋之價不能當二兩錢朔下與雇價上下時不無稱冤之弊用餘留置者則抛棄腐傷便作無用之物此甚可悶自今爲始每當給代木邊以純錢移來恐合事宜下詢廟堂定式遵行何如上曰惠堂亦陳所見可也在簡曰近年選武布以錢代捧故兵曹給代皆以純錢而均廳木儲本來不足以錢定式別無所損矣上曰依爲之出擧條豐之曰四書小學講自四學各抄十人大司成合講試取八人竝赴生進覆試事載在法典而近來四學之抄報成均館者每不滿原額雖以昨年言之四書講抄報只是十人小學講則初無一人抄報者故合講時以四書被抄者十人試取入格爲五人矣古則四十人中取四人今則十人中取五人非但有違科制臨時闊狹或多或少便成謬例行之已久其在嚴課試之道不可不一番釐正自今以後申飭成均館四書及小學合講時無得互相移用各隨其抄報多寡取其優栍許赴覆試無違十人中取一人之規恐似得宜故敢此仰達矣上曰依爲之性源曰十人中五人入格小學講一窠移用俱不成試體雖曰近日謬例禮判旣已筵奏不可不釐革矣濟恭曰抄報十人入格五人豈有如許科制乎當初設法以四十人取一人此十取其一人之意也從今以後假令被抄者爲十人則只取一人被抄者爲二十人則只取二人俾無違於十一之法則恐好矣上曰依卿所奏此後毋廢十取一之規可也出擧條豐之曰臣待罪堤堰堂上故敢此仰達矣農務備旱之要莫先於修築堤堰迨玆春水未生之前預令儲水然後可以資來頭之用禁耕種樹疏鑿等節另加申飭俾得蒙利之地事出擧條嚴飭諸道何如上曰依爲之出擧條上曰臺臣進前顯道曰臣於直中遽承除命卽爲登筵果無可達之辭矣仁浩曰臺臣進前所當卽爲傳啓而乃以無所奏仰奏大損臺體不可無警持平李顯道推考何如上曰依爲之出擧條顯道曰臣言議風采本不合於淸朝耳目之任而適當闕中在直之時又値常參齊會之朝天牌儼臨至有先入侍之敎臣他不暇顧章皇出肅而傳啓之後當發啓與否姑未詳知遽以無所啓仰對至被承宣之請推臺體之壞損至此極矣以此情踪臣何敢一刻晏然於臺次乎請命遞斥臣職上曰勿辭亦勿退待出擧條顯道曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷上曰不允出擧條顯道曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情快正王法上曰不允出擧條顯道曰李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則惟有嚴覈魯春得其眞贜遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤菀已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情上曰不允出擧條顯道曰噫嘻申嵦之罪可勝誅哉渠以卑微之類素有妖譎之性托爲賊宇之爪牙二行刀割請申嵦設鞫嚴問期於得情上曰此啓又何必爭執斯速停啓可也出擧條顯道曰今番逆獄凶復逆喆爲之機括則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之往來則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情上曰不足責如渠賤微之類豈可設鞫亦豈可經歲爭執斯速停啓可也出擧條上曰臺啓之旣允旋寢不無一二已行之例而未知事面之如何卿等陳之可也性源曰旣允旋寢終似欠誠矣上曰不如此則以今俗習終無究竟之期豈非可悶乎濟恭曰臺啓雖重若是無甚關係可以奉承者則臺諫之將順未知其不可矣上曰卿言果好矣如申愷寧鎭等事何足至今連啓乎臺臣其知之顯道曰臣倉猝登筵且未知本事之如何明日則雖可容議而今日則決不敢遽停矣上曰然則明日停啓好矣顯道曰趙時偉本以凶譎之人濟以陰祕之性賣權市勢一門之盤據旣固樂禍貪忮半世之側目亦久年前邦慶八域含生莫不蹈舞而噫彼時偉抑何心腸敢懷凶圖言辭之間顯示不悅稠廣之中揚臂咆哱卽此一款於渠凶逆之斷案而及至宇鎭擬帥之謀出而眞贜綻露無餘矣渠旣躐取淸顯無欲不遂而敢懷無厭之欲締結妖宇之父子圖占戎權其心所在路人亦知究厥情節決不可島置而止請島置罪人趙時偉亟令王府設鞫嚴問期於得情上曰不允出擧條顯道曰韓采事物故停啓上曰前啓已盡奏乎顯道曰盡奏矣上曰果然乎仁浩曰憲啓下端有朴春源田文顯事矣上曰臺臣旣以盡爲傳啓仰奏此二啓則便已停啓矣性源曰然矣顯道曰臣於韓采事停啓之後朴春源田文顯等事倉卒漏落至有承宣請推之擧臣之顚倒失措之狀於是尤著矣其何敢一刻晏然於臺次乎請命遞斥臣職上曰生疎所致做錯則非細推考可也出擧條顯道曰臣倉卒登筵未及周旋致此做錯矣仁浩曰避嫌之批旣命推考則一事再避有違格例矣性源曰未及奏達便歸停啓況其所奏近於分疏極爲未安矣上曰然矣性源曰持平李顯道非傳啓非所懷而奏對之際大損臺體雖是生疎之致不可無警責罷職何如上曰依爲之出擧條上曰此臺臣頗了了且聞有果川治績矣今日擧措可謂做錯矣上曰玉堂進前太亨啓洛進前昌爀追後進伏太亨以金致仁事將欲奏達上曰事旣妥帖之後玉堂何可如此乎此玉堂遞差啓洛又欲繼陳上命書榻敎曰諸玉堂遞差上曰一玉堂則初不齊進似有參差之見矣同入現告與否問之可也仁浩承命問於昌爀昌爀曰欲同入於現告中矣上曰進前時或進或否必有自外商量今願同入現告無或近於不誠耶上命輪對官久任郞廳進前敎曰久任郞廳中除拜屬耳人只奏職姓名而退去可也可運等以次進伏奏職姓名職掌遺在訖宗珪進奏職姓名上曰湖西廳有弊瘼乎宗珪曰無之矣上曰本廳豈云無弊頃者忠州漕穀事何以釐定乎宗珪所對糢糊書九曰宗珪奏對之際言辭顚錯擧措慌亂所當重勘而本院請推之外無他可施之罰何以爲之乎上曰筵席擧措雖極可駭聞是錦陵之孫特軫不絶其祿之義姑先拿處以此昏憒之狀難責錢穀之職閑司相換可也出擧條命備堂先退文源曰宣傳官具達源年紀已晩身病又重莫重傳命之地有難供職云今姑改差何如上曰相換可也性源曰兵判雖以改差措辭而當初以相換仰請者有違格例恐不宜許之相換宣傳官則改差兵判則推考何如上曰卿言好矣依爲之無罪則無罪待後窠調用可也出擧條上曰兵判事豈不可悶乎參上官則雖是相避例不得相換今以病難供職直請相換此等事非止一再殆若戱劇間或有知而故爲之事矣性源曰果多眞箇不知之事矣昌順曰前提調沈豐之在藥院時以臘藥從近始製事稟旨矣自今日始製似好矣上曰唯昌順曰今日是中宮殿進御湯劑日次而繼進當否藥料加減當待醫官承聞症候可以議定而都提調適以身病不得入來湯劑議定事體甚重臣與諸醫獨爲議定誠甚惶恐湯劑議定後當以口傳啓辭仰稟乎或有入侍則持入稟定乎上曰症候凡節皆自別入直詳細承聞此後則湯劑議定時醫官齊進於別入直所湯劑繼進與否及加減與之議定後以其方文來示藥院仍爲啓辭稟定煎入爲宜此後則依此定式施行可也命退諸臣以次退出